  Наталья Тетерина Вотка ёросысь «Мир» но «Пихтовка» возёсъёс Беларусь Элькунысь йыды будэтон амалъёсты ужазы кутозы. Со сярысь иворъёсъя «Удмуртия» агентстволы «Вотка ёрос» муниципал кылдэтлэн администрациысьтыз гурт возёсъя управленилэн кивалтӥсез Валерий Попов вераз. Со предприятиослэн кивалтӥсьёсынызы но Вотка ёрослэн тӧроеныз Алексей Заметаевен туэ 14–16 гудырикошконэ Белоруссие ветлӥз. Удмуртиысь делегация соку 3 возёсъёсы вуылӥз. Валерий Попов верамъя, белорусъёслэн опытсы адӟем карымон. Соос арлы быдэ котькуд скаллэсь 10 сюрс литрлэсь трос йӧл кыско, нош одӥг гектар музъемысь 100 центнерен ю-тысь бичало. Та вакытэ валтӥсез, мае ми кутыны турттӥськом — соослэн амалзыя асьме дорын йыдыез будэтон. Кӧня ке тросгес минерал ватсэтъёс — со нырысетӥез, кыкетӥез — пӧртэм дыръёсы пӧртэм амалъёсын удобрение сётон, куинетӥез — калий но фосфор сӥзьыл гинэ сётӥське, кын улэ гырыку, азот тулыс гинэ ватсало Валерий ПоповВотка ёросысь гурт возёсъя управленилэн кивалтӥсез пусйиз, та дырлы «Пихтовка» совхоз минерал ватсэтъёс заказтӥз ни. Соос вуэм бере бусыосты белорусъёслэн амалзыя дасялозы. Со сяна, али толйись чабей будэтон технологияя карта лэсьтӥське. «Селекция ласянь соослэн но лябытгес. Но кунгож сьӧрысь — Германиысь, Голландиысь  — кидыс басьтыса, соос асьсэ сортсэс будэтӥзы, шуом, — «Батька» нимаське. Таяз арын со гектарысь 90 центнер сётӥз, <...> нош толйись чабей гектарысь 100 центнерлэсь тросгес сётэ. Бен, соослэн куазьзы небытгес, будосъёслы будыны дыр кузьгес, но азьвыл отын но гектарысь 12-15 центнер ю-тысь басьтылӥзы»,  — пусйиз кивалтӥсь.   Валерий Поповлэн верамезъя, ужан амалъёсты рос-прос юнматон понна Белоруссие эшшо ветлыны кулэлык вань. Озьы ик, ёросын Ленинград улосвылэ потан сярысь малпасько. Отын пудо-живот вордон амалъёссы адӟем карымонэсь.  Ватсалом, туэ Вотка ёросын одӥг гектарысь шорлыдын 23,5 центнер ю-тысь октӥзы. Со кылем арлэсь 6,5 центнерлы тросгес. 2016-тӥ арын одӥг скаллэсь шорлыдын 5 сюрс 650 килограмм пала йӧл басьтӥзы (2015-тӥ арлы +1,3 процент). Тегъёс: Удмуртия гуртвозёс Воткаёрос  